BMCએ શૉપધારકોને કોઈ પણ જાતની જાણ કર્યા વિના દુકાનો ખૂલે એ પહેલાં ૩૦ માર્ચે સવારે અચાનક સમગ્ર કૉમ્પ્લેક્સને સીલ કરી દીધું હોવાથી ભાડૂત શૉપધારકો બિઝનેસ ન કરી શકવાને કારણે મુશ્કેલીમાં મુકાઈ ગયા હતા. BMCની આ કામગીરી સામે ચોથા અને પાંચમા માળના ભાડૂત દુકાનદારો હાઈ કોર્ટમાં ગયા હતા. એને પગલે BMCએ ગઈ કાલે ત્રણ ભાડૂતોનાં સીલ ખોલવાં પડ્યાં હતાં. BMCએ આ કમર્શિયલ કૉમ્પ્લેક્સને સીલ મારવામાં ઉતાવળ કરી હોય એવું દુકાનદારોએ જણાવ્યું હતું. એણે ૩૧ માર્ચની નોટિસનો અમલ ૩૦ માર્ચે કર્યો છે. આ રીતે કોઈકના ઇશારે કાયદાનું ખુલ્લેઆમ ઉલ્લંઘન કરીને નાના વેપારીઓ પર આર્થિક કટોકટી લાદી દેવાનો પેંતરો છે. જોકે આ કૉમ્પ્લેક્સમાં એક બૅન્કનું ATM અને બેઝમેન્ટમાં ચાલતી પ્રવૃત્તિઓને આ સીલમાંથી BMCએ કોઈ કારણસર બાકાત રાખ્યાં છે. એની સામે આ કૉમ્પ્લેક્સના અન્ય વેપારીઓ BMCની બેધારી નીતિની ચર્ચાઓ કરી રહ્યા હતા.